B4-1072, 1073, 1074, 1075, 1076 και 1077/98

Ψήφισμα σχετικά με το πρόγραμμα εργασίας της Επιτροπής για το έτος 1999

Το Ευρωπαϊκό Κοινοβούλιο,

- έχοντας υπόψη τη διοργανική δήλωση για τη δημοκρατία, τη διαφάνεια και την επικουρικότητα που μονογραφήθηκε στις 25 Οκτωβρίου 1993, μεταξύ του Ευρωπαϊκού Κοινοβουλίου, του Συμβουλίου και της Επιτροπής ((ΕΕ C 329, 6.12.1993, σελ. 133.)), το οποίο αφορά τη διαφάνεια κατά τη διαδικασία λήψης αποφάσεων εκ μέρους των Θεσμικών Οργάνων της ΕΕ,

- έχοντας υπόψη τον Κώδικα Συμπεριφοράς που συμφωνήθηκε στις 15 Μαρτίου 1995 μεταξύ του Ευρωπαϊκού Κοινοβουλίου και της Επιτροπής ((ΕΕ C 89, 10.4.1995, σελ. 69.)),

- έχοντας υπόψη την έκθεση της Επιτροπής για την υλοποίηση του νομοθετικού προγράμματος και τις λοιπές δραστηριότητες κατά το 1998 (COM(98)0610),

- έχοντας υπόψη το πρόγραμμα εργασίας της Επιτροπής για το 1999 (COM(98)0604) καθώς και τις νέες νομοθετικές πρωτοβουλίες (COM(98)0609),

- έχοντας υπόψη τη δήλωση της 15ης Δεκεμβρίου 1998 της Επιτροπής, καθώς και τη σχετική συζήτηση,

A. δεδομένου ότι το ετήσιο νομοθετικό πρόγραμμα συνιστά απαραίτητο διοργανικό μέσο για το συντονισμό, την αξιολόγηση και τον έλεγχο των δραστηριοτήτων της ΕΕ κατά διαφανή και αποτελεσματικό τρόπο, και σύμφωνα με την αρχή της επικουρικότητας,

Β. δεδομένου ότι είναι σημαντικό να συμμετέχει στενότερα το Συμβούλιο στο έργο του νομοθετικού προγραμματισμού,

I. Όσον αφορά την αξιολόγηση του προγράμματος 1998

1. υπενθυμίζει το εκφρασθέν στο ψήφισμα της 18ης Δεκεμβρίου 1997 ((ΕΕ C 14, 19.1.1998, σελ. 185.)) αίτημά του για τη βελτιωμένη και στενότερη διοργανική συνεργασία όσον αφορά την προετοιμασία του ετήσιου νομοθετικού προγράμματος και την παρακολούθηση της εφαρμογής του, ενισχύοντας και βελτιώνοντας τις υπάρχουσες μεθόδους συνεργασίας[semigr ] αποδοκιμάζει την αποτυχία της Επιτροπής, παρά τις ανειλημμένες υποχρεώσεις, να υποστηρίξει την ενδιάμεση αναθεώρηση που προβλεπόταν για το τρέχον έτος και ιδίως την τακτική αξιολόγηση βάσει εγγράφου της υλοποίησης του νομοθετικού προγράμματος, με συναντήσεις εκπροσώπων της Επιτροπής, του Συμβουλίου και του Κοινοβουλίου[semigr ]

2. παρατηρεί ότι το πρόγραμμα 1998 υλοποιήθηκε σε μεγάλο βαθμό[semigr ] από τις 31 νέες νομοθετικές προτάσεις που είχε υποσχεθεί η Επιτροπή, το Κοινοβούλιο έχει λάβει 27 μέχρι τις 10 Δεκεμβρίου 1998[semigr ] αναμένει λεπτομερή αιτιολόγηση του γιατί οι προτάσεις που είχαν ανακοινωθεί σε προηγούμενα έτη, χωρίς όμως να υποβληθούν, δεν περιλαμβάνονται πλέον ούτε στο νομοθετικό πρόγραμμα του 1999[semigr ]

3. εκφράζει τη λύπη του για το γεγονός ότι μέχρι τα τέλη του Νοεμβρίου 1998, 181 φάκελλοι εκκρεμούν στο Συμβούλιο εν αναμονή τελικής απόφασης και 89 εν αναμονή κοινής θέσης, χωρίς να έχει ενημερωθεί το Κοινοβούλιο σε κάθε περίπτωση για το λόγο της καθυστέρησης και χωρίς να έχει κάνει η Επιτροπή χρήση του δικαιώματός της πρωτοβουλίας για το ξεμπλοκάρισμα των φακέλλων[semigr ] ζητεί από την Επιτροπή να καταρτίσει κατάλογο των νομοθετικών προτάσεων που τελούν υπό εξέταση και εκκρεμούν σήμερα σε πλαίσιο Συμβουλίου υποδεικνύοντας εκείνες που θα έπρεπε να αποσυρθούν ή να αντικατασταθούν με νέες προτάσεις[semigr ]

4. καλεί το Συμβούλιο και τα κράτη μέλη να τερματίσουν την πρακτική της προσθήκης μονομερών δηλώσεων στα πρακτικά του Συμβουλίου, ιδίως στις περιπτώσεις διαδικασιών συναπόφασης, και καλεί την Επιτροπή να εφαρμόσει πλήρως τον Κώδικα Συμπεριφοράς για τη Διαφάνεια και να διαχωρίσει τη θέση της από τέτοιες δηλώσεις του Συμβουλίου[semigr ]

5. υπενθυμίζει στην Επιτροπή τις υποσχέσεις των Προέδρων Delors και Santer ότι η απόσυρση των προτάσεων θα γίνεται σε συμφωνία με το Ευρωπαϊκό Κοινοβούλιο και ότι σε κάθε περίπτωση θα ενημερώνεται το Κοινοβούλιο επίσημα με επιστολή του Προέδρου της Επιτροπής σχετικά με τη σχεδιαζόμενη απόσυρση[semigr ] τονίζει σχετικά το γεγονός ότι διάφορες κοινοβουλευτικές επιτροπές παρείχαν στην Επιτροπή υποδείξεις προτάσεων προς απόσυρση ή αντικατάσταση[semigr ] αποδοκιμάζει την εκ μέρους της Επιτροπής απόσυρση, στις 7 Φεβρουαρίου 1998, 15 προτάσεων χωρίς προηγούμενη διαβούλευση, και εμμένει ότι αυτή η παραβίαση του Κώδικα Συμπεριφοράς δεν πρέπει να επαναληφθεί[semigr ]

ΙΙ. Όσον αφορά το πρόγραμμα εργασίας 1999

6. παροτρύνει ένθερμα την Επιτροπή να προβεί κατά τους προσεχείς μήνες σε μεταρρυθμίσεις για να εξασφαλίσει ουσιαστικές και ορατές μεταβολές, προκειμένου να εκσυγχρονίσει και καταστήσει διαφανέστερη και αποτελεσματικότερη τη λειτουργία της ως θεσμικού οργάνου[semigr ] κρίνει απαραίτητες κινήσεις και πρωτοβουλίες προς την κατεύθυνση αυτή προς αποκατάσταση της εμπιστοσύνης μεταξύ των θεσμικών οργάνων της ΕΕ όσο το δυνατόν συντομότερα[semigr ] προσδιορίζει τις πολιτικές του προτεραιότητες και ζητεί να εφαρμοστεί το νομοθετικό πρόγραμμα 1999 και να συμπληρωθεί από μέτρα:

7. ζητεί από την Επιτροπή να ανακοινώσει τα προγράμματα του σχεδίου δράσης της για την περίοδο 1997-2000 σχετικά με τις περιβαλλοντικές πτυχές της διοίκησής της[semigr ]ζητεί από την Επιτροπή να ασκήσει πίεση στα άλλα όργανα προκειμένου να εκπονήσουν, πριν από την 1η Απριλίου 1999, σχέδιο δράσης, το οποίο θα καλύπτει τις περιβαλλοντικές πτυχές της διοίκησής τους[semigr ]

8. εμμένει ότι τόσο η Επιτροπή όσο και το Συμβούλιο πρέπει να αναλάβουν τη δέσμευση να εγκρίνουν όλα τα μέτρα που σχετίζονται με την Ατζέντα 2000 πριν από τη λήξη της κοινοβουλευτικής θητείας και υπενθυμίζει στην Επιτροπή και στο Συμβούλιο το αίτημά του να συμμετάσχει πλήρως στην περαιτέρω διαδικασία λήψης αποφάσεων στα πλαίσια της Ατζέντας 2000 και στην ενδεχόμενη τροποποίηση υφισταμένων προενταξιακών συμπράξεων, παρά τις διαφορετικές νομικές βάσεις που υπάρχουν επί του παρόντος[semigr ]

9. ζητεί να υποβληθεί σχέδιο κανονισμού για την πρόσβαση στα έγγραφα του ΕΚ, του Συμβουλίου και της Επιτροπής, όπως προβλέπεται από το άρθρο 191 Α της Συνθήκης ΕΚ, το οποίο να διασαφηνίζει επίσης τα όρια μεταξύ νομοθετικών και εκτελεστικών πράξεων[semigr ]

10. υπενθυμίζει το ψήφισμά του της 19ης Νοεμβρίου 1997 ((ΕΕ C 372, 8.12.1997, σελ. 99.)) και καλεί επειγόντως την Επιτροπή να υποβάλει έκθεση με προτάσεις για συνεκτική μεταρρύθμιση των Συνθηκών αμέσως μετά από την ολοκλήρωση της διαδικασίας επικύρωσης και πριν από τη θέση σε ισχύ της Συνθήκης του Άμστερνταμ[semigr ] ζητεί να χρησιμοποιηθεί η κοινοτική μέθοδος κατά την προσεχή αναθεώρηση των Συνθηκών[semigr ]

11. παροτρύνει την Επιτροπή να προχωρήσει στην υποβολή προτάσεων που αποσκοπούν στη βελτίωση της λειτουργίας του διεθνούς οικονομικού και χρηματοπιστωτικού συστήματος, π.χ. με την ενίσχυση της διαφάνειας των χρηματαγορών, ούτως ώστε να αποφευχθεί η επανάληψη των πρόσφατων οικονομικών κρίσεων[semigr ]

12. υπενθυμίζει ότι η Επιτροπή υποχρεούται να δίνει συνέχεια στα αιτήματα νομοθετικής πρωτοβουλίας που λαμβάνει από το Κοινοβούλιο σύμφωνα με το άρθρο 138 Β της Συνθήκης ΕΚ, και ζητεί να υποβάλει η Επιτροπή προτάσεις, όσο το δυνατόν συντομότερα, για τα αιτήματα που της έχουν απευθυνθεί στα ψηφίσματά του της 4ης Μαΐου 1994, για την ασφάλεια στα ξενοδοχεία από τους κινδύνους πυρκαγιάς ((ΕΕ C 128, 9.5.1994, σελ. 165.)), της 20ής Απριλίου για την πρόληψη και την επανόρθωση των περιβαλλοντικών βλαβών ((ΕΕ C 205, 25.7.1994, σελ. 163.)), της 17ης Απριλίου 1996 για την ευρωπαϊκή κάρτα υγείας ((ΕΕ C 141, 13.5.1996, σελ. 104.)), της 30ής Ιανουαρίου 1997 για τη δασοκομική στρατηγική ((ΕΕ C 55, 24.2.1997, σελ. 22.)) και της 17ης Ιουνίου 1998 για την πρόσβαση σε δίκτυα για ανανεώσιμες ενέργειες στην Ευρωπαϊκή Ένωση ((ΕΕ C 210, 6.7.1998, σελ. 143.))[semigr ]

13. ζητεί, προς επίτευξη πλήρους διαφάνειας, οι νέες νομοθετικές πρωτοβουλίες να υποβάλλονται ταυτόχρονα στο Ευρωπαϊκό Κοινοβούλιο, με επισκόπηση των προσαρμογών ή τεχνικών τροποποιήσεων υφιστάμενης νομοθεσίας, και να τους δίνεται το καθεστώς εγγράφου της Επιτροπής που περιέχει τη νομική βάση προτάσεων, καθώς και χρονοδιάγραμμα για την υποβολή τους και άλλες πληροφορίες που είναι ουσιαστικές για το διοργανικό συντονισμό των εργασιών[semigr ]

14. χαιρετίζει το γεγονός ότι, εις εκπλήρωση προηγουμένων αιτημάτων, όλα τα έγγραφα στρατηγικής (Λευκές Βίβλοι κλπ.) θα διαβιβάζονται στο Κοινοβούλιο, αλλά ανησυχεί έντονα για το γεγονός ότι τα έγγραφα αυτά είναι υπέρ του δέοντος φλύαρα και ανεπαρκώς προσανατολισμένα προς απτά αποτελέσματα, ενώ σπάνια καταλήγουν σε νομοθετικές προτάσεις[semigr ]

Εσωτερικές πολιτικές της Ευρωπαϊκής Ένωσης

15. δέχεται με ικανοποίηση το γεγονός ότι η Επιτροπή δίνει μεγάλη προτεραιότητα στη στρατηγική στον τομέα της απασχόλησης[semigr ] καλεί σχετικά την Επιτροπή να εξασφαλίσει τον καλύτερο συντονισμό των οικονομικών και κοινωνικών πολιτικών, και να διαβουλεύεται δεόντως το Κοινοβούλιο επί των προτάσεων που υποβάλλονται από τους κοινωνικούς εταίρους[semigr ]

16. δέχεται με ικανοποίηση τις πρωτοβουλίες που σχεδιάζει η Επιτροπή για την καταπολέμηση των διακρίσεων και για μέτρα παροχής κινήτρων για την κοινωνική ενσωμάτωση[semigr ] πιστεύει ότι η κοινωνική διάσταση της ΕΕ δεν πρέπει να περιορίζεται στην απασχόληση, και παροτρύνει κατά συνέπεια την Επιτροπή να υποβάλει προτάσεις, λαμβάνοντας υπόψη την εντεινόμενη φτώχεια στην Ευρωπαϊκή Ένωση[semigr ]

17. ζητεί νέα νομοθετική πρωτοβουλία στον τομέα των συντάξεων, η οποία θα πρέπει να εξασφαλίζει ιδίως στις γυναίκες μια εξατομικευμένη πρόσβαση στα συστήματα συνταξιοδότησης, ανεξάρτητα από τα συνταξιοδοτικά δικαιώματα του συζύγου τους, ούτως ώστε να διασφαλισθεί έτσι η οικονομική τους αυτονομία[semigr ]

18. καλεί την Επιτροπή να υποβάλει πρόταση σχετικά με το μέλλον του διαλόγου μεταξύ των πολιτών, υπό τον όρο ότι ο εν λόγω διάλογος θα πρέπει να περιλαμβάνει περισσότερα των δύο ευρωπαϊκά φόρα κοινωνικής πολιτικής ετησίως[semigr ]

19. υποστηρίζει τις προσπάθειες της Επιτροπής για τη δημιουργία χώρου ελευθερίας, ασφάλειας και δικαιοσύνης, και ζητεί να πραγματοποιηθεί διοργανική διάσκεψη προς ανάλυση της υλοποίησης της Συνθήκης του Άμστερνταμ στον τομέα της δικαιοσύνης και των εσωτερικών υποθέσεων και για να καταστεί δυνατή ευρεία δημόσια συζήτηση επί θεμάτων που αφορούν άμεσα τους πολίτες[semigr ]

20. καλεί την Επιτροπή να υποβάλει πρόταση για την ενσωμάτωση του κεκτημένου του Schengen στη Συνθήκη, καθώς και προτάσεις για την ελεύθερη κυκλοφορία των προσώπων και τα σχετικά ζητήματα, μόλις τεθεί σε ισχύ η Συνθήκη του Άμστερνταμ[semigr ]

21. καλεί την Επιτροπή να αναλάβει τις αναγκαίες πρωτοβουλίες ενόψει της πλήρους υλοποίησης του άρθρου 13 ΣΕΚ στη Συνθήκη του Άμστερνταμ (κατά των διακρίσεων)[semigr ]

22. παροτρύνει την Επιτροπή να δώσει προτεραιότητα στη σύναψη νέας διοργανικής συμφωνίας και στην έγκριση δημοσιονομικών προοπτικών στο πλαίσιο της Ατζέντας 2000[semigr ]

23. εμμένει ότι η Επιτροπή πρέπει να προβλέψει τη μεταπαρακολούθηση της έκθεσής της για τη λειτουργία του συστήματος των ιδίων πόρων COM(98)0560 για να αντιμετωπίσει τις προκλήσεις που αντιμετωπίζουν οι χρηματοπιστωτικές ρυθμίσεις και κανονισμοί της ΕΕ κατά την μετάβαση στον 21ο αιώνα[semigr ]

24. επαναλαμβάνει την έκκλησή του για την υποβολή προτάσεως προς θέσπιση ενός επιχειρησιακά ανεξάρτητου γραφείου κατά της απάτης (Operationaly Indipendent Anti-Fraud Office - OLAF) στο πλαίσιο της Επιτροπής[semigr ] τονίζει ότι ένας κανονισμός για μια νέα εξωτερική υπηρεσία, με μερικά μόνο από τα σημερινά καθήκοντα της ΟΣΚΠΑ, δεν ικανοποιεί τις απαιτήσεις του Κοινοβουλίου[semigr ]

25. θεωρεί ότι το πρόγραμμα εργασίας του 1999, όπως παρουσιάστηκε από την Επιτροπή, δεν είναι αρκετά φιλόδοξο στους τομείς του περιβάλλοντος και της προστασίας των καταναλωτών, καθώς και της δημόσιας υγείας[semigr ] ελπίζει ότι η Επιτροπή θα υποβάλει προτάσεις για την επίτευξη του στόχου της ΕΕ για την κατά 8% μείωση των εκπομπών CO2, για την ενσωμάτωση της περιβαλλοντικής πολιτικής σε άλλους τομείς πολιτικής και για την προαγωγή της βιώσιμης ανάπτυξης[semigr ]

26. προτρέπει, ειδικά, την Επιτροπή να υποβάλει προτάσεις για την εφαρμογή των προγραμμάτων της Λευκής Βίβλου σχετικά με τις ανανεώσιμες πηγές ενέργειας και ειδικότερα για την προώθηση της αιολικής ενέργειας, της φωτοβολταϊκής ενέργειας και της χρήσης της βιομάζας, καθώς και της ένταξής τους σε άλλους τομείς πολιτικής της Ευρωπαϊκής Ένωσης[semigr ]

27. αναμένει με ανυπομονησία την αξιολόγηση την οποία προτίθεται να πραγματοποιήσει η Επιτροπή σχετικά με το πέμπτο πρόγραμμα δράσης για το περιβάλλον, και επιβεβαιώνει την πρόθεσή του να συμμετάσχει έγκαιρα στη θέσπιση προτεραιοτήτων για το προσεχές πρόγραμμα[semigr ]

28. εκπλήσσεται για το γεγονός ότι η Επιτροπή δεν έχει ακόμα προτείνει οδηγίες για την απαγόρευση της παραγωγής και χρήσης αμιάντου, ενώ μεγάλη πλειοψηφία κρατών μελών έχει λάβει θέση υπέρ της απαγόρευσης αυτής[semigr ]επιμένει να αναληφθεί επειγόντως πρωτοβουλία, παρακάμπτοντας τους φόβους σχετικά με ενδεχόμενες εμπορικές συγκρούσεις στο πλαίσιο του ΠΟΕ[semigr ]

29. εκφράζει την ανησυχία του για το γεγονός ότι η Επιτροπή δεν υποβάλλει καμία νέα νομοθεσία στον τομέα της πολιτικής για τους καταναλωτές[semigr ] τονίζει ότι η ασφάλεια των τροφίμων και ιδίως η εμπορία νέων γενετικά τροποποιημένων τροφίμων καθώς και η σχετική ενημέρωση των καταναλωτών πρέπει να αντιμετωπιστούν βάσει των αιτημάτων που εκφράζονται στο ψήφισμά του της 10ης Μαρτίου 1998 για την Πράσινη Βίβλο σχετικά με το δίκαιο τροφίμων στην Ευρωπαϊκή Ένωση ((ΕΕ C 104 της 6.4.1998, σελ. 60.))[semigr ]

30. ενθαρρύνει την Επιτροπή να συνεχίσει τη μεταρρύθμιση της κοινής αλιευτικής πολιτικής, προσπαθώντας να διαπραγματευθεί τις εκκρεμούσες διεθνείς αλιευτικές συμφωνίες και λαμβάνοντας υπόψη την ισορροπία των αλιευτικών πόρων[semigr ] ζητεί να υποβληθούν νέο σχέδιο κανονισμού για το ΧΜΠΑ, πρόταση για την κοινή οργάνωση της αγοράς των προϊόντων αλιείας και υδατοκαλλιέργειας και πρόταση μέτρων προς ενθάρρυνση της δημιουργίας μικτών επιχειρήσεων στον αλιευτικό τομέα[semigr ] ζητεί να λαμβάνονται υπόψη κατά τη διαπραγμάτευση των αλιευτικών συμφωνιών τα κοινωνικά θέματα και η συνεργασία των οργανώσεων αλιέων[semigr ]

31. δέχεται με ικανοποίηση τις προτάσεις για μια νέα πολιτική σχετικά με τη Βόρεια Διάσταση ως εργαλείο που θα ενσωματώνει διαφορετικές πολιτικές με τρόπο διαφανή και θα βελτιώνει την αποδοτικότητα της εφαρμογής τους[semigr ]

32. προτρέπει την Επιτροπή να εκπονήσει μια βάση για την ανάπτυξη ειδικών μέτρων που θα πρέπει να εφαρμοστούν στις εξόχως αποκεντρωμένες περιοχές, όπως προβλέπεται στο άρθρο 299, παράγραφος 2 της Συνθήκης του Άμστερνταμ[semigr ]

33. χαιρετίζει τη συνεχιζόμενη δέσμευση για την ενθάρρυνση των επενδύσεων στα διευρωπαϊκά δίκτυα (ΔΔ) ως κινητήριας δύναμης για την ανάπτυξη βιώσιμων μεταφορών, για την ενίσχυση της ανταγωνιστικότητας και για τη δημιουργία θέσεων απασχόλησης[semigr ] ζητεί να υποβάλλονται τα σχέδια των ΔΔ σε υποχρεωτική στρατηγική περιβαλλοντική αξιολόγηση[semigr ] τονίζει τη σημασία συμπράξεων του δημοσίου και ιδιωτικού τομέα για τη χρηματοδότηση των ΔΔ[semigr ]

34. καλεί την Επιτροπή να υποβάλει προτάσεις για τη διατήρηση καθολικών υπηρεσιών καλής ποιότητας στον ταχυδρομικό τομέα[semigr ]

35. ενθαρρύνει την Επιτροπή να επιταχύνει το πρόγραμμά της για το νέο κοινό σύστημα ΦΠΑ[semigr ]

36. ζητεί να υποβληθεί πρόταση οδηγίας όσον αφορά τη χρεωκοπία των επιχειρήσεων που λειτουργούν σε περισσότερα του ενός κράτη μέλη[semigr ]

Η παρουσία της Ένωσης στον κόσμο

37. καλεί την Επιτροπή να υποβάλει προτάσεις για να γίνουν απλούστερες και διαφανέστερες οι διαδικασίες υλοποίησης των κοινοτικών προγραμμάτων συνεργασίας (MEDA, PHARE, TACIS)[semigr ]

38. θεωρεί ότι, στο πλαίσιο της επανάληψης της ειρηνευτικής διαδικασίας στη Μέση Ανατολή, η Επιτροπή πρέπει να λάβει όλα τα μέτρα βοήθειας και οικονομικής συνεργασίας που χρειάζονται η Παλαιστινιακή Αρχή, το Ισραήλ και άλλες χώρες της περιοχής[semigr ]

39. δέχεται με ικανοποίηση τις προτεραιότητες της Επιτροπής όσον αφορά τη Ρωσία και τα ΝΑΚ (Νέα Ανεξάρτητα Κράτη), τα Βαλκάνια, την πρώην Γιουγκοσλαβία και την Αλβανία, που αντιστοιχούν στις προτεραιότητες που έχει ήδη εκφράσει το Κοινοβούλιο[semigr ]

40. καλεί την Επιτροπή να αναφέρει ποιά λύση προβλέπει για να βελτιώσει τη διαχείριση και οργάνωση των προγραμμάτων για τα ανθρώπινα δικαιώματα και τον εκδημοκρατισμό, που υπονόμευσαν τις προσπάθειες της ΕΕ να προάγει διεθνώς τα δικαιώματα του ανθρώπου και τη δημοκρατία[semigr ] προτείνει να εξετασθούν δυνατές λύσεις από τη διοργανική ομάδα εργασίας που συστάθηκε και κατά τη διάρκεια της δημοσιονομικής διαδικασίας 1998[semigr ]

41. καλεί την Επιτροπή να διασαφηνίσει τις προτάσεις της που αναφέρονται στην εφαρμογή της Συνθήκης του Άμστερνταμ στον τομέα της ΚΕΠΠΑ, να συζητήσει με το Κοινοβούλιο την πρόταση για τη στελέχωση της Μονάδας Σχεδιασμού και Ανάλυσης και να προωθήσει την υλοποίηση των γαλλο-βρετανικών προτάσεων για μία αμυντική πολιτική υπό την έννοια μιας κοινής πολιτικής της ΕΕ στον εν λόγω τομέα[semigr ]

42. ζητεί να συμπεριληφθεί στις αλιευτικές συμφωνίες που συνάπτονται με τρίτες χώρες ρήτρα σχετικά με τα ανθρώπινα δικαιώματα και την δημοκρατία[semigr ]

43. ζητεί από την Επιτροπή να παρουσιάσει ανακοίνωση με την οποία θα καθορίζονται οι κατευθυντήριες γραμμές και τα κριτήρια για την ανάπτυξη του θεμιτού εμπορίου στην Ευρωπαϊκή Ένωση, βάσει του ψηφίσματος του Κοινοβουλίου της 2ας Ιουλίου 1998 σχετικά με το θεμιτό εμπόριο ((ΕΕ C 226 της 20.7.1998, σελ. 73)), και τούτο προκειμένου να αποφευχθεί με τον τρόπο αυτό οιαδήποτε κατάχρηση[semigr ]

44. ζητεί να κοινοτικοποιηθεί ο προϋπολογισμός του ΕΤΑ[semigr ]

45. καλεί, τέλος, την Επιτροπή:

- να προβεί σε ενδελεχή αναθεώρηση τόσο των εσωτερικών της μηχανισμών συντονισμού όσο και της διαδικασίας με την οποία τα θεσμικά όργανα προβαίνουν, σύμφωνα με τις αντίστοιχες πολιτικές προτεραιότητές τους, στη συντονισμένη συνεισφορά τους στο πρόγραμμα εργασίας[semigr ]

- να θεσπίσει σύστημα παρακολούθησης, στα πλαίσια του οποίου θα υπόκειται η υλοποίηση του προγράμματος εργασίας σε περιοδική εξέταση με το Κοινοβούλιο[semigr ]

- να ενσωματώσει τις θεσμικές και τομεακές προτεραιότητες του Κοινοβουλίου στο πρόγραμμα εργασίας της[semigr ]

46. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Ευρωπαϊκό Συμβούλιο, το Συμβούλιο, τα εθνικά κοινοβούλια, την Οικονομική και Κοινωνική Επιτροπή και την Επιτροπή των Περιφερειών.